Շաբաթէ մը ի վեր դիմատետրի էջերը ողողուած են դպրոցական հանդէսներու նկարներով: Պատահաբար, այսօր, դէմս ելաւ նաեւ Ազգ. Քարէն Եփփէ ճեմարանի աշակերտներուս նկարը: Պաքալորիայի քննութիւններու ծանր բեռը իրենց ուսերէն թօթափած, հպարտ կեցուածքով շարուած էին բոլորը: Մօտեցուցի նկարը ու մէկիկ մէկիկ զննեցի զիրենք: Որքա~ն մեծցած ու փոխուած էին: Տեսայ չարաճճի Կարօն ու անմիջապէս յիշեցի, թէ ինչպէս օր մը դասարան մտնելուս պէս` բարձրաձայնեց. «Օրիո՛րդ, այսօր մենք դաս չենք սորված». ու տակաւին պատճառը չհարցուցած, ի՛նք փութացուց նաեւ պատասխանը. «Երէկ, ելեկտրականութիւն ունէինք»: